《夜宿桃源县令长黄虬峰过访遂邀宴酒中赠谢》
明代·尹台

七月大野号天风，黄河浊浪高排空。桃源县前系孤缆，楼船夜宿星雾中。

桃源县尹余邦彦，扁舟截浪来相见。鸣金列炬闹深霄，吹竹系丝谐高宴。

情欢意洽席屡移，忽忆长安对月时。华省官閒留客醉，仙堂人远惙余思。

十年归卧沧江流，何知此地逢故游。剧谈纵饮不知倦，高歌似动鬼神愁。

半酣月落参复横，冯夷起舞蛟鼍迎。川妃水后互出没，翠蕤云梢分纵横。

别君黄鹄不返顾，挥手且入神京去。脱谢惭乏吕虔刀，新诗裁云赠尺素。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。